b'\n_START_ARTICLE_\nWayang golek\n_START_PARAGRAPH_\nWayang golek, kan ogs\xc3\xa5 skrives wajang golek, er en type dukketeater som ut\xc3\xb8ves i Indonesia._NEWLINE_Hos dukkene i denne teaterformen er hendene festet til staver som dukkespilleren man\xc3\xb8vrerer for \xc3\xa5 gi liv til dukken. En samlebetegnelse p\xc3\xa5 wayang golek og andre teaterformer som benytter tilsvarende dukker, er stavdukkespill.\n_START_SECTION_\nForfinede figurer\n_START_PARAGRAPH_\nDisse dukkene har hvite ansikter, b\xc3\xb8yde hoder og sm\xc3\xa5 \xc3\xb8yne som vender blikket nedover. De beveger seg langsomt og glidende, og snakker med lav, melodi\xc3\xb8s stemme.\n_START_SECTION_\nHalvveis forfinede figurer\n_START_PARAGRAPH_\nDukkene av denne typen kjennes p\xc3\xa5 sine hvite eller rosa ansikter, hoder som er litt mindre nedoverb\xc3\xb8yd enn de forfinede dukkene, samt p\xc3\xa5 at de har sm\xc3\xa5 \xc3\xb8yne som har blikket rett fremover. De beveger seg raskt, men m\xc3\xa5lrettet, og stemmene befinner seg i de \xc3\xb8vre toneleiene.\n_START_SECTION_\nSterke figurer\n_START_PARAGRAPH_\nDisse figurene er vanligvis utstyrt med ansikter som er malt i sterkt rosa, bl\xc3\xa5tt, eller en annen sterk farge. De har store, utst\xc3\xa5ende \xc3\xb8yne. Hodet er b\xc3\xb8yd dersom dukken fremstiller en beskjeden figur, men dersom dukken forestiller en brautende figur er hodet kneisende. Disse dukkene har st\xc3\xb8rre kropp enn de forfinede og de halvveis forfinede figurene. De har dype, rustne stemmer.\n_START_SECTION_\nF\xc3\xb8lelsesmessig ukontrollerte figurer\n_START_PARAGRAPH_\nDette er figurer med r\xc3\xb8de eller m\xc3\xb8rke ansikter. De har utst\xc3\xa5ende \xc3\xb8yne og \xc3\xa5pen munn med tydelige huggtenner. En dukke av denne typen kneiser med hodet og har stor kropp. Stemmen er gjennomtrengende og syngende. Disse figurene er de godes motstandere i wayang golek-stykkene.\n_START_SECTION_\nFigurer med andre s\xc3\xa6rtrekk\n_START_PARAGRAPH_\nDette er en samlekategori for dukker som skiller seg ut fra de fire \xc3\xb8vrige gruppene. Til sammen er det kanskje tale om femten dukketyper av dette slaget, mange av dem er av en type som tilsvarer de vestlige hoffnarrene. Disse rollene m\xc3\xa5 innstuderes separat; dukkef\xc3\xb8rerne kan ikke \xe2\x80\x93 som for de andre gruppene \xe2\x80\x93 basere dem p\xc3\xa5 de generaliserte trekkene for en hel figurgruppe.\n_START_SECTION_\nNarren Semar\n_START_PARAGRAPH_\nNarren Semar er den viktigste av narrene i wayang golek-fortellingene. Han har hvitt ansikt og sort kropp. Egentlig er han en gud, men han har blitt sendt til jorden for \xc3\xa5 hjelpe menneskene. Han er b\xc3\xa5de kvinne og mann, og han er b\xc3\xa5de mor og far for s\xc3\xb8nnene sine.\n_START_SECTION_\nMusikk\n_START_PARAGRAPH_\nP\xc3\xa5 Vest-Java akkompagneres ofte wayang golek-forestillinger av den indonesiske instrumentgruppen gamelan. Den svenske dukkemakeren og dukkespilleren Urban Wahlstedt, som har turnert mye b\xc3\xa5de i Europa og i Asia, er en av Nordens fremste kjennere av b\xc3\xa5de wayang golek og bruken av gamelan.'